b'\n_START_ARTICLE_\nJanez Zabukovec\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, klasi\xc4\x8dno gimnazijo je kon\xc4\x8dal v Ljubljani (1887) in tam \xc5\xa1tudiral bogoslovje in bil leta 1891 posve\xc4\x8den v duhovnika. Kaplanoval je v Metliki (1891-1894), nekaj \xc4\x8dasa pa je bil kaplan pri Svetem Kri\xc5\xbeu (Podbo\xc4\x8dje) pri Kostanjevici (1894), Slavini pri Postojni (1894-1896) in Podbrezjah (1896-1897). Leta 1897 je postal \xc5\xbeupnik v Zg. Tuhinju (1897-1903) (tudi \xc5\xa1olski nadzornik), na Jesenicah (1903-1909), v Kri\xc5\xbeah pri Tr\xc5\xbei\xc4\x8du (1909-1927) in kon\xc4\x8dno v Komendi (1927-1946); \xc4\x8das nem\xc5\xa1ke okupacije je prebil v Preserju pod Krimom._NEWLINE_Med slu\xc5\xbebovanjem v Zgornjem Tuhinju je spisal knjigo Pouk zaro\xc4\x8dencem in zakonskim, ki je iz\xc5\xa1la leta 1907. V Slavini se je vklju\xc4\x8dil v tedanje krajevno-zgodovinsko raziskovanje v ljubljanski \xc5\xa1kofiji, ki ga je vodil A. Koblar, in napisal obse\xc5\xbeno knjigo Slavina, prispevek k zgodovini \xc5\xbeupnij (1910). Zgodovinska sta tudi \xc4\x8dlanka Prisilna delavnica v Ljubljani (1915) in Bistrica (Cerkveni glasnik za Tr\xc5\xbei\xc5\xa1ko \xc5\xbeupnijo 1925). Napisal je prakti\xc4\x8dne pastoralne priro\xc4\x8dnike, ki jih je kritika dobro ocenila: Kratek pouk o svetem zakonu (1902), K Materi, nauki, opomini in molitve za dekleta (1924), Vrtnice, junijska pobo\xc5\xbenost na \xc4\x8dast Srcu Jezusovemu (1935). Zanimiv je Zabukov\xc4\x8dev \xc4\x8dlanek Statisti\xc4\x8dni izkaz Mohorjanov (1929, z zemljevidom), v katerem je prikazal, kako so \xc4\x8dlani razporejeni po slovenskih \xc5\xbeupnijah. Ko je bil v Metliki, je zbiral ljudske pesmi, v Komendi pa skrbel za knji\xc5\xbenico in zapu\xc5\xa1\xc4\x8dino svojega prednika P. P. Glavarja.'